ఎం.ఆర్. కృష్ణ

ఎం.ఆర్. కృష్ణ (జ. 1924) తెలంగాణ రాష్ట్రానికి చెందిన రాజకీయ నాయకుడు, మాజీ పార్లమెంట్ సభ్యుడు. కరీంనగర్ లోక్‌సభ నియోజకవర్గం నుండి రెండుసార్లు, పెద్దపల్లి లోక్‌సభ నియోజకవర్గం నుండి రెండుసార్లు పార్లమెంట్ సభ్యుడిగా ఎన్నికయ్యాడు. 1972 నుండి 1982 వరకు రాజ్యసభ సభ్యుడిగా కూడా ఉన్నాడు.

జననం 
కృష్ణ 1924లో తెలంగాణ రాష్ట్రం, హైదరాబాదులోని తిరుమలగిరిలో జన్మించాడు. తండ్రపేరు కంగస్వామి. కృష్ణ కొంతకాలం వ్యవసాయం, వ్యాపారం చేశాడు.

వ్యక్తిగత జీవితం 
కృష్ణకు సరస్వతీ బాయితో వివాహం జరిగింది. వారికి ఒక కుమారుడు, ఒక కుమార్తె.

రాజకీయ జీవితం 
బి.ఆర్ అంబేద్కర్కు చెందిన షెడ్యూల్డ్ కాస్ట్స్ ఫెడరేషన్ (ఎస్.సి.ఎఫ్.) రాజకీయ పార్టీలో పనిచేశాడు. తరువాత రిపబ్లికన్ పార్టీ ఆఫ్ ఇండియా పార్టీలోకి మారాడు. 1942లో క్విట్ ఇండియా ఉద్యమంలో పాల్గొన్నాడు. రజాకార్ల పాలనలో సాయుధ పోలీసులకు పెద్ద సంఖ్యలో హైదరాబాద్ యువకులను నియమించడం ద్వారా భారత ప్రభుత్వానికి సహాయం చేశాడు. రజాకార్ల పాలనను కూలదోయడానికి సమావేశాలు నిర్వహించినందుకు అరెస్టు చేయబడ్డాడు.

కరీంనగర్ లోక్‌సభ నియోజకవర్గం నుండి 1వ లోక్‌సభకు (1952-1957), 2వ లోక్‌సభకు (1957-1962) ఎన్నికయ్యాడు. తరువాత పెద్దపల్లి లోక్‌సభ నియోజకవర్గం నుండి 3వ లోకసభకు (1962-1967), 4వ లోకసభకు (1967-1971) ఎన్నికయ్యాడు. 1967 నవంబరు నుండి 1970 జూన్ నెల వరకు కేంద్ర రక్షణ శాఖ డిప్యూటీ మంత్రిగా, 1970 జూన్  1971 మార్చి వరకు పారిశ్రామిక అభివృద్ధి, అంతర్గత వాణిజ్య డిప్యూటి మంత్రిగా పనిచేసాడు.

నిర్వహించిన పదవులు 
 నేషనల్ ఇన్స్టిట్యూట్ ఆఫ్ స్పోర్ట్స్ చైర్మన్ 
 ఆల్ ఇండియా కౌన్సిల్ ఆఫ్ స్పోర్ట్స్ సభ్యుడు
1962లో విద్యాశాఖ మంత్రికి పార్లమెంటరీ కార్యదర్శి 
అంచనాల కమిటీ సభ్యుడు
పబ్లిక్ అకౌంట్స్ కమిటీ సభ్యుడు
ఆల్ ఇండియా స్టేట్స్ షెడ్యూల్డ్ క్యాస్ట్స్ ఫెడరేషన్ ప్రధాన కార్యదర్శి

ఇతర వివరాలు 
 యూరప్, ఆఫ్రికా, ఆస్ట్రేలియా, ఆసియా దేశాలు సందర్శించాడు.
 అల్వాల్‌లో జై జవహర్ కాలనీ, గాంధీ మెమోరియల్ మల్టీపర్పస్ హయ్యర్ సెకండరీ స్కూల్‌ను స్థాపించాడు.

మరణం 
కృష్ణ 2004, మే 12న హైదరాబాదులో మరణించాడు.

మూలాలు 

1924 జననాలు
4వ లోక్‌సభ సభ్యులు
3వ లోక్‌సభ సభ్యులు
2వ లోక్‌సభ సభ్యులు
1వ లోక్‌సభ సభ్యులు
కరీంనగర్ జిల్లా (సంయుక్త ఆంధ్రప్రదేశ్) నుండి ఎన్నికైన లోక్‌సభ సభ్యులు
హైదరాబాదు జిల్లా వ్యక్తులు
హైదరాబాదు జిల్లా వ్యాపారవేత్తలు
హైదరాబాదు జిల్లా రాజకీయ నాయకులు
భారత జాతీయ కాంగ్రెస్ నాయకులు